Միքայելյան վիրաբուժության ինստիտուտ

Միքայելյան վիրաբուժության ինստիտուտ, կլինիկական, գիտահետազոտական և կրթական գործունեություն իրականացնող խոշորագույն կենտրոն Երևանում։ Հիմնադրվել է 1974 թվականին։

Պատմություն
Ինստիտուտը հիմնադրվել է 1974 թվականի հոկտեմբերին ԽՍՀՄ առողջապահության նախարարության հրամանով։ 1974 թվականին ինստիտուտի տնօրեն է նշանակվեվ պրոֆեսոր Ալեքսանդր Միքայելյանը, ով մեծ ներդրում է ունեցել Հայաստանում սրտավիրաբուժության ստեղծման և զարգացման գործում։ 1992 թվականի հոկտեմբերից ինստիտուտը ղեկավարել է պրոֆեսոր Համլետ Թամազյանը, ով 2001 թվականի ապրիլին ընտրվել է Միքայելյան վիրաբուժության ինստիտուտ ՓԲԸ նախագահ։ 2011 թվականից ընկերության նախագահն է Արթուր Թամազյանը։

Վիրաբուժության ինստիտուտն ունի 10 կլինիկական բաժանմունքներ, հագեցած է ժամանակակից սարքավորումներով։ Ինստիտուտում իրականացնում են կերակրափողի վերականգնողական վիրահատական միջամտություններ, օրգանների և հյուսվածքների փոխպատվաստում և այլն։ Ինստիտուտում հրատարակվում է Հ. Ս. Թամազյանի անվան Հայաստանի վիրաբուժության լրաբեր եռամսյա գիտաբժշկական ամսագիրը, որտեղ տպագրվում են Հայաստանի և արտերկրի մասնագետների աշխատանքները։

Ինստիտուտում գործում են ՀՀ առողջապահության նախարարության ԱԱԻ-ի 4 ամբիոններ` նեղ վիրաբուժական մասնագիտությունների (ընդհանուր վիրաբուժություն, սրտանոթային վիրաբուժություն), ուրոլոգիայի, պրոկտոլոգիայի, անեսթեզիոլոգիայի և վերակենդանացման, որտեղ ուսանում են կլինիկական օրդինատորները, ասպիրանտները, ինչպես նաև իրականացվում է վիրաբուժական ոլորտի միջին բուժանձնակազմի և բժիշկների վերապատրաստում (ստաժավորում)։ Ինստիտուտի պրոֆեսորները դասավանդում են Երևանի պետական բժշկական համալսարանի ամբիոններում։

Ինստիտուտը համագործակցում է միջազգային մի շարք կազմակերպությունների և արտասահմանյան առաջատար կլինիկաների հետ։

Ծանոթագրություններ

Արտաքին հղումներ 
 Ինստիտուտի պաշտոնական կայք

Հայաստանի առողջապահություն
Գիտությունը Հայաստանում
Հայաստանի գիտահետազոտական ինստիտուտներ